**สารคดีเฉลิมพระเกียรติ ชุด มรดกศิลป์ แผ่นดินไทย**

**ตอนที่ 56 : มาลัยนวมคอและอุบะระย้าเรือพระที่นั่ง**

เนื่องในพระราชพิธีบรมราชาภิเษก พุทธศักราช 2562 มีจำนวน 4 พวง ได้แก่ มาลัยนวมคอเรือพระที่นั่งสุพรรณหงส์ สีขาวเหลือบทอง มาลัยนวมคอเรือพระที่นั่งนารายณ์ทรงสุบรรณรัชกาลที่ 9 สีขาวเหลืองทอง มาลัยนวมคอเรือพระที่นั่งอนันตนาคราช สีขาวเหลือบเขียว และมาลัยนวมคอเรือพระที่นั่งอเนกชาติภุชงค์ สีขาวเหลือบชมพู โดยส่วนที่เป็นตัวมาลัยนวมคอคล้องโขนเรือ ด้านในเป็นผ้าตาดสีทอง สีเขียว สีชมพู เย็บบุเป็นแกนในแล้วคลุมด้วยดอกรักเทียมเป็นการร้อยตาข่ายลายสี่ก้านสี่ดอก อุบะไทยระย้าทรงเครื่องเป็นเครื่องแขวนไทยรูปโครงดาวที่มุมทั้ง 6 มุม มีวงกลมซ้อนด้านใน 2 วง เป็นสายลดหลั่นกัน ประกอบด้วยตาข่ายหน้าช้าง มีพวงดอกไม้รูปทรงกลมพวงเล็กทั้งหมด 6 พวงปลายอุบะทำจากผ้าเป็นดอกกุหลาบสีแดง ดอกทัดหูกลมสีแดง 6 ดอกและสีเหลือง 6 ดอก ความสูงของอุบะ 28 นิ้ว สามารถปรับเลื่อนระดับได้ตามความเหมาะสม โดยที่ตัวอุบะจะไม่เรี่ยไปกับระดับผิวน้ำ โดยการจัดทำมาลัยนวมคอและอุบะที่งดงามทั้งหมดนี้ เป็นฝีมือของคณะอาจารย์ และนักเรียนจากภาควิชาคหกรรม โรงเรียนสตรีวัดระฆัง ซึ่งทุกคนต่างภาคภูมิใจที่ได้ร่วมเป็นส่วนหนึ่งในพระราชพิธีครั้งประวัติศาสตร์ของชาติไทย